**ERASMUS STRUČNA PRAKSA – KRAJINSKI PARK KOLPA**

**RAZDOBLJE MOBILNOSTI 15.7.2015. – 15.9.2015.**

 Razlozi prijave na Erasmus+ natječaj za stručnu praksu jesu želja i izazov, a glavni je razlog proširivanje znanja stečenog na studiju *Lovstva i zaštite prirode* i svladavanje novih znanja, prakse i teorije koje bih mogao primijeniti u svom studiju, budućem poslu i životu. Želja za novim znanjem, praksom i teorijom omogućuje mi obavljanje obavljanja stručne prakse u inozemstvu. Uz pomoć mentora dr. sc. Krunoslava Pintura, prof.v.š., kolega Filip Brcković i ja pronašli smo ustanovu „Krajinski park Kolpa“ u Sloveniji te preko ravnatelja Parka Borisa Grabrijana dobili odobrenje za izvršavanje Erasmus+ stručne prakse. Prema važećoj legislativi Erasmus+ stručne prakse potrebno je odraditi razdoblje od obvezna dva mjeseca mobilnosti.
 Park prirode Kolpa (Krajinski park Kolpa) nalazi se u gradu Črnomelj i obuhvaća četiri mjesne zajednice: Stari Trg, Sinji Vrh, Vinica i Adlešiči, Griblje. Pored rijeke Kupe i drugih važnih prirodnih vrijednosti, od kojih su neke po svojoj prirodnoj izuzetnosti zaštićene zakonom, Park se sastoji od bogate kulturne baštine. Po dolasku u Krajinski park Kolpa iznenadila me srdačnost i organiziranost zaposlenika parka tijekom cijelog perioda mobilnosti.
 Tijekom cijelog razdoblja mobilnosti, upoznavali smo se s politikom Parka, zakonima zaštite prirode Republike Slovenije koji djeluju u Parku, djelatnostima i obvezama te suradnjom lokalnog stanovništva s Parkom. Pored obavljanja poslova na uređenju Parka (uređivanje poučnih staza, zaštićenih područja, kulturnih vrijednosti, obavljanje nadzora), u Krajinskom parku Kolpa radili smo na istraživačkom radu zajedno s djelatnicima Parka. Rad je bio usredotočen na izlaze krupne vrste divljači - jelena običnog, srne obične, divlje svinje, medvjeda, canidae (vuk, čagalj, lisica, pas) na rijeku Kupu na hrvatskoj i slovenskoj obali. Pomoću podataka i karata koje smo dobili za svaku vrstu divljači posebno, napisali smo rad koji može dati korisne podatke o ponašanju i kretanjima divljači.
 Osim obveza koje smo imali u okviru naše prakse, djelatnici Parka potrudili su se upoznati nas s kulturnim i tradicionalnim vrijednostima na području Parka: upoznali su nas s lovstvom u Sloveniji, odnosno zakonima i načinima gospodarenjima u lovstvu te lovačkim društvima. Prisustvovali smo predavanjima profesora i studenata s Biotehnološkog fakulteta Ljubljane o čovječjoj ribici i čaglju u Sloveniji, zatim smo pozvani na prvi zbor rogista „ZLD Bela krajina“ koji se održavao u okviru lovno – kinološke manifestacije.
 Prijava na Erasmus+ stručnu praksu pokazala se odličnom idejom. Nova radna i istraživačka iskustva, novi kontakti i prijateljstva te na kraju zabava razlozi su zbog kojih mogu slobodno zaključiti da su prednosti ovog programa nebrojene te će mi uvelike pomoći u mom daljnjem napredovanju. Preporučam svim studentima da se odvaže i iskoriste prednosti Erasmus+ programa.